62021TJ0485_RES
Kawża T‑485/21
Bundesnetzagentur für Elektrizität, Gas, Telekommunikation, Post und Eisenbahnen (BNetzA)
vs
L-Aġenzija tal-Unjoni Ewropea għall-Kooperazzjoni tar-Regolaturi tal-Enerġija
Sentenza tal-Qorti Ġenerali (It-Tielet Awla Estiża) tal‑25 ta’ Settembru 2024
“Enerġija – Suq intern tal-elettriku – Reġjun tal-kalkolu tal-kapaċità – Reġjun CORE – Adozzjoni mill-ACER tal-metodoloġija għall-kondiviżjoni tal-ispejjeż tar-ridispaċċ u tal-iskambji kumpensatorji – Determinazzjoni tal-livell ta’ tolleranza għall-flussi ċirkolari leġittimi – Artikolu 16(13) tar-Regolament (UE) 2019/943”
Enerġija – Suq intern tal-elettriku – Regolament 2019/943 – Ġestjoni tal-konġestjonijiet fuq in-network tat-trażmissjoni tal-elettriku – Implimentazzjoni ta’ azzjonijiet korrettivi intiżi li jtaffu l-konġestjonijiet transżonali – Metodoloġija għall-kondiviżjoni tal-ispejjeż ta’ azzjonijiet korrettivi – Teħid inkunsiderazzjoni tal-azzjonijiet korrettivi mwettqa fuq elementi tan-network interni b’livell ta’ vultaġġ ogħla jew ugwali għal 220 kV – Ammissibbiltà
(Regolament tal-Parlament Ewropew u tal-Kunsill 2019/943, premessi 2 u 35 u Artikolu 1(a), il-punt 3 tal-Artikolu 2, Artikolu 16(4), il-punt (b) tal-ewwel subparagrafu tal-Artikolu 16(8), u Artikolu 16(13); Regolamenti tal-Kummissjoni 2015/1222, premessi 2 u 12, u l-punt 2 tal-Artikolu 2, Artikolu 9(11) u Artikolu 74(2) u (4), u 2017/1485, Artikolu 76(1)(b)(iii) u (v))
(ara l-punti 53 sa 113, u 119 sa 133)
Aġenziji tal-Unjoni Ewropea – Aġenzija għall-Kooperazzjoni tar-Regolaturi tal-Enerġija (ACER) – Kompetenzi – Portata –Adozzjoni ta’ metodoloġija għall-kondiviżjoni tal-ispejjeż ta’ azzjonijiet korrettivi implimentati sabiex itaffu l-konġestjonijiet fuq in-network tat-trażmissjoni tal-elettriku – Delimitazzjoni preċiża tal-poteri tal-ACER abbażi ta’ kriterji oġġettivi suġġetti għal stħarriġ ġudizzjarju – Ammissibbiltà
(Regolamenti tal-Parlament Ewropew u tal-Kunsill 2019/942, Artikoli 5(3), 6, 28 u 29, u 2019/943, Artikolu 16(13); Regolament tal-Kummissjoni 2015/1222, Artikolu 9(11))
(ara l-punti 114 sa 117)
Enerġija – Suq intern tal-elettriku – Regolament 2019/943 – Ġestjoni tal-konġestjonijiet fuq in-network tat-trażmissjoni tal-elettriku – Implimentazzjoni ta’ azzjonijiet korrettivi intiżi li jtaffu l-konġestjonijiet transżonali – Metodoloġija għall-kondiviżjoni tal-ispejjeż ta’ azzjonijiet korrettivi – Teħid inkunsiderazzjoni prijoritarju tal-flussi ċirkolari meta mqabbla mal-flussi interni – Ammissibbiltà
(Regolament tal-Parlament Ewropew u tal-Kunsill 2019/943, premessa 27 u Artikolu 16(8) u (13))
(ara l-punti 142 sa 157, u 167)
Enerġija – Suq intern tal-elettriku – Regolament 2019/943 – Ġestjoni tal-konġestjonijiet fuq in-network tat-trażmissjoni tal-elettriku – Implimentazzjoni ta’ azzjonijiet korrettivi intiżi li jtaffu l-konġestjonijiet transżonali – Metodoloġija għall-kondiviżjoni tal-ispejjeż ta’ azzjonijiet korrettivi – Esklużjoni tal-ispejjeż indotti mill-flussi ċirkolari li ma jeċċedux ċertu livell ta’ tolleranza – Determinazzjoni mill-Aġenzija għall-Kooperazzjoni tar-Regolaturi tal-Enerġija (ACER) ta’ livell ta’ tolleranza b’mod mhux konformi mal-kuntest ġuridiku applikabbli – Inammissibbiltà – Eċċezzjoni – Kompetenza impliċita tal-ACER sabiex tiddetermina livell ta’ tolleranza b’mod mhux konformi mal-kuntest ġuridiku applikabbli – Kundizzjonijiet – Kundizzjonijiet mhux issodisfatti
(Artikolu 4(3) TUE; Regolamenti tal-Parlament Ewropew u tal-Kunsill 2019/942, il-punt (a) tat-tieni subparagrafu tal-Artikolu 6(10), Artikolu 6(11) u (12), u 2019/943, premessa 34 u Artikolu 16(13); Regolament tal-Kummissjoni 2015/1222, Artikoli 9(11) u 74(6)(a))
(ara l-punti 180 sa 246, 250 sa 256, u 263 sa 276)
Rikors għal annullament – Sentenza ta’ annullament – Effetti – Limitazzjoni mill-qorti tal-Unjoni – Kundizzjonijiet
(it-tieni paragrafu tal-Artikolu 264 TFUE)
(ara l-punti 281, u 284 sa 288)
Sunt
Filwaqt li laqgħet ir-rikors għal annullament ippreżentat minn awtorità regolatorja nazzjonali (iktar ’il quddiem l-“ARN”), il-Qorti Ġenerali annullat deċiżjoni tal-Bord tal-Appell tal-Aġenzija tal-Unjoni Ewropea għall-Kooperazzjoni tar-Regolaturi tal-Enerġija (ACER) (iktar ’il quddiem il-“Bord tal-Appell”) minħabba li kienet ivvizzjata b’illegalità fir-rigward tad-determinazzjoni tal-livell ta’ tolleranza tal-flussi ċirkolari. Madankollu, il-qorti kkonfermat, minn naħa, il-legalità tal-kamp ta’ applikazzjoni ta’ metodoloġija għall-kondiviżjoni tal-ispejjeż tar-ridispaċċ u tal-iskambji kumpensatorji, adottata mill-ACER, li tinkludi elementi tan-network interni li ma humiex “kritiċi”, u, min-naħa l-oħra, il-prijoritizzazzjoni mogħtija lill-flussi ċirkolari fil-kondiviżjoni tal-ispejjeż.
Fl‑24 ta’ Lulju 2015, il-Kummissjoni Ewropea adottat ir-Regolament 2015/1222 (
1
). Dan ir-regolament jistabbilixxi serje ta’ rekwiżiti, fis-settur tal-elettriku, dwar l-allokazzjoni tal-kapaċità ta’ skambju transżonali u l-ġestjoni tal-konġestjoni fis-swieq ta’ ġurnata bil-quddiem u fl-istess ġurnata, fosthom, b’mod partikolari, id-determinazzjoni ta’ metodoloġija komuni għall-kondiviżjoni tal-ispejjeż tar-ridispaċċ u tal-iskambji kumpensatorji li għandhom rilevanza transkonfinali (
2
).
Skont dan ir-regolament, il-ġestjonarji ta’ network ta’ trażmissjoni (iktar ’il quddiem il-“ĠNT”) tar-reġjun “CORE” (
3
) issottomettew lill-ARN kollha ta’ dan ir-reġjun proposta dwar l-imsemmija metodoloġija.
Peress li l-ARN ma waslux għal ftehim dwar din il-proposta, l-ACER, skont l-istess regolament, fit‑30 ta’ Novembru 2020, adottat deċiżjoni li tapprova metodoloġija għall-kondiviżjoni tal-ispejjeż (iktar ’il quddiem il-“metodoloġija għall-kondiviżjoni tal-ispejjeż ikkontestata”).
Ir-rikorrenti, Bundesnetzagentur für Elektrizität, Gas, Telekommunikation, Post und Eisenbahnen (BNetzA)__ fil-kwalità tagħha ta’ ARN Ġermaniża, ippreżentat appell minn din id-deċiżjoni quddiem il-Bord tal-Appell. Peress li dan ġie miċħud, hija ppreżentat rikors għal annullament quddiem il-Qorti Ġenerali kontra d-deċiżjoni tal-Bord tal-Appell (iktar ’il quddiem id-“deċiżjoni kkontestata”).
Il‑kunsiderazzjonijiet tal-Qorti Ġenerali
Il-Qorti Ġenerali eżaminat tlieta mill-motivi mqajma mir-rikorrenti, jiġifieri motiv ibbażat fuq estensjoni illegali tal-kamp ta’ applikazzjoni tal-metodoloġija għall-kondiviżjoni tal-ispejjeż ikkontestata, motiv ibbażat fuq prijoritizzazzjoni żbaljata mogħtija lill-flussi tan-network meta mqabbla mal-flussi interni fil-kondiviżjoni tal-ispejjeż u motiv ibbażat fuq determinazzjoni żbaljata tal-livell ta’ tolleranza għall-flussi ċirkolari leġittimi.
Fuq il-motiv dwar il-kamp ta’ applikazzjoni tal-metodoloġija għall-kondiviżjoni tal-ispejjeż ikkontestata
Preliminarjament, il-Qorti Ġenerali fakkret li r-ridispaċċ (
4
) u l-iskambji kumpensatorji (
5
) jikkostitwixxu azzjonijiet korrettivi (
6
) għaljin implimentati sabiex jittaffew il-konġestjonijiet fiżiċi fuq in-network tat-trażmissjoni tal-elettriku.
F’dan ir-rigward, l-Artikolu 74(2) u (4) tar-Regolament 2015/1222 jipprevedi l-adozzjoni ta’ soluzzjonijiet ta’ kondiviżjoni tal-ispejjeż għall-azzjonijiet korrettivi li għandhom rilevanza transkonfinali u jistabbilixxi li l-metodoloġija għall-kondiviżjoni tal-ispejjeż għandha tiddefinixxi liema huma l-ispejjeż iġġenerati mill-użu tar-ridispaċċ jew tal-iskambji kumpensatorji bl-għan li tiġi żgurata s-sodezza tal-kapaċità ta’ skambju transżonali, li huma eliġibbli għall-kondiviżjoni bejn il-ĠNT kollha ta’ reġjun għall-kalkolu tal-kapaċità, f’dan il-każ ir-reġjun CORE.
Barra minn hekk, l-Artikolu 16(13) tar-Regolament 2019/943 jipprevedi kondiviżjoni tal-ispejjeż tal-azzjonijiet korrettivi intiżi li jtaffu l-konġestjonijiet bejn żewġ żoni ta’ offerti (
7
), skont il-kontribuzzjoni ta’ flussi li jirriżultaw minn tranżazzjonijiet interni għal żona għall-konġestjoni osservata bejn żewġ żoni.
Il-kamp ta’ applikazzjoni tal-metodoloġija għall-kondiviżjoni tal-ispejjeż ikkontestata jestendi mhux biss għal elementi ta’ network transżonali (interkonnetturi), iżda wkoll għall-elementi kollha tan-network intern b’livell ta’ vultaġġ ogħla jew ugwali għal 220 kilovolts (kV). Fil-fatt, skont din il-metodoloġija, l-operazzjonijiet ta’ ridispaċċ u ta’ skambji kumpensatorji li għandhom rilevanza transkonfinali huma, bħala prinċipju, l-operazzjonijiet kollha intiżi li jtaffu konġestjoni fuq elementi ta’ network li għandhom rilevanza transkonfinali, kif identifikati b’mod partikolari mill-metodoloġija għall-koordinazzjoni reġjonali tas-sigurtà operazzjonali fir-reġjun CORE (iktar ’il quddiem il-“metodoloġija tas-sigurtà (ROSC)”). Skont il-metodoloġija tas-sigurtà (ROSC), l-elementi tan-network b’rilevanza transkonfinali huma l-elementi kritiċi kollha tan-network li jittieħdu inkunsiderazzjoni fil-proċess tal-kalkolu tal-kapaċità ta’ skambji transżonali, kif ukoll l-elementi tan-network interni b’livell ta’ vultaġġ ogħla jew ugwali għal 220 kV.
Skont ir-rikorrenti, kellhom jiġu esklużi mill-kondiviżjoni l-ispejjeż tal-azzjonijiet korrettivi attribwiti lill-elementi tan-network interni li ma kinux interkonnetturi jew, l-iktar l-iktar, elementi kritiċi tan-network, peress li l-konġestjonijiet fuq dawn l-elementi kienu konġestjonijiet “interni”, li ma jaqgħux taħt id-definizzjoni ta’ konġestjonijiet “transżonali”.
F’dan ir-rigward, il-Qorti Ġenerali ppreċiżat li l-Artikolu 74(4)(b) tar-Regolament 2015/1222 huwa intiż li jikkondividi l-ispejjeż tal-azzjonijiet korrettivi li jkollhom l-għan li jiżguraw is-sodezza tal-kapaċità ta’ skambji transżonali. Peress li r-Regolament 2015/1222 huwa att ta’ implimentazzjoni, huwa għandu jiġi interpretat konformement mar-regolament bażiku tiegħu, jiġifieri r-Regolament 2019/943, li l-Artikolu 16(13) tiegħu jipprevedi, min-naħa tiegħu, l-ispejjeż tal-azzjonijiet korrettivi attivati sabiex jiġu żgurati l-iskambji transżonali.
Għalhekk, sabiex jiġi vverifikat jekk il-metodoloġija għall-kondiviżjoni tal-ispejjeż ikkontestata, kif ikkonfermata mid-deċiżjoni kkontestata, kinitx kompatibbli mad-dispożizzjonijiet iċċitati iktar ’il fuq, kellu jiġi ddeterminat liema konġestjonijiet kellhom jittaffew b’mod ikkoordinat sabiex jiġu żgurati l-iskambji transżonali, konformement mal-Artikolu 16(13) tar-Regolament 2019/943, li sussegwentement kien jippermetti li jiġi stabbilit jekk l-azzjonijiet korrettivi msemmija fil-metodoloġija kkontestata kellhomx l-għan li jiżguraw is-sodezza tal-kapaċità ta’ skambji transżonali, fis-sens tal-Artikolu 74(4)(b) tar-Regolament 2015/1222.
L-ewwel nett, il-Qorti Ġenerali rrilevat li s-sempliċi fatt li, fil-kamp ta’ applikazzjoni tal-metodoloġija għall-kondiviżjoni tal-ispejjeż ikkontestata jiġu inklużi spejjeż ikkawżati mill-konġestjonijiet fuq l-elementi tan-network b’vultaġġ ogħla jew ugwali għal 220 kV ma jistax ikun kontra l-Artikolu 16(13) tar-Regolament 2019/943, peress li din id-dispożizzjoni timplika biss li jiġi ddeterminat liema konġestjonijiet għandhom jittaffew b’mod ikkoordinat sabiex jiġu żgurati l-iskambji transżonali.
It-tieni nett, il-fatt li l-konġestjonijiet jistgħu jittaffew bl-użu sa 30 % tal-kapaċità ta’ kull element kritiku tan-network, filwaqt li 70 % ta’ din il-kapaċità għandha tibqa’ disponibbli għall-iskambji transżonali, ma jimplikax li għandhom jinqasmu biss l-ispejjeż tal-azzjonijiet korrettivi mwettqa fuq l-imsemmija elementi kritiċi. Fil-fatt, l-azzjonijiet korrettivi fuq l-elementi mhux kritiċi tan-network jistgħu jikkontribwixxu għall-mitigazzjoni tal-konġestjonijiet fuq elementi kritiċi tan-network, u b’hekk tiġi żgurata s-sodezza tal-kapaċità ta’ skambji transżonali.
It-tielet nett, il-Qorti Ġenerali żiedet li l-azzjonijiet korrettivi għaljin tar-ridispaċċ u tal-iskambji kumpensatorji jseħħu biss fil-kuntest tal-proċess ta’ evalwazzjoni reġjonali tas-sigurtà operazzjonali (iktar ’il quddiem il-“proċess CROSA”), stabbilit mill-metodoloġija tas-sigurtà (ROSC), li għandu b’mod partikolari l-għan li jikkoordina l-azzjonijiet korrettivi li għandhom rilevanza transkonfinali fis-sens ta’ din il-metodoloġija. L-ottimizzazzjoni tal-azzjonijiet korrettivi previsti minn dan il-proċess timplika l-identifikazzjoni tal-iktar azzjoni korrettiva effettiva sabiex jiġu solvuti l-konġestjonijiet fuq l-elementi kollha tan-network (kritiċi jew mhux kritiċi) b’livell ta’ vultaġġ ogħla jew ugwali għal 220 kV.
Minn dan isegwi li l-konġestjonijiet kollha ġestiti b’mod ikkoordinat fil-kuntest tal-proċess CROSA jikkorrispondu għal konġestjonijiet “transżonali” fis-sens tal-Artikolu 16(13) tar-Regolament 2019/943, u li l-miżuri korrettivi kollha attivati fil-kuntest ta’ dan il-proċess sabiex itaffu l-konġestjonijiet inkwistjoni jikkontribwixxu sabiex tiġi żgurata s-sodezza tal-kapaċità ta’ skambji transżonali, konformement mal-Artikolu 74(4)(b) tar-Regolament 2015/1222. Għalhekk, skont il-prinċipju ta’ “min iniġġes iħallas”, l-ispejjeż ta’ dawn l-azzjonijiet korrettivi għandhom jinqasmu bejn il-ĠNT.
Fuq il-motiv dwar il-prijoritizzazzjoni tal-flussi ċirkolari
Ir-rikorrenti sostniet li l-metodoloġija għall-kondiviżjoni tal-ispejjeż ikkontestata introduċiet b’mod żbaljat prijoritizzazzjoni tal-flussi ċirkolari, bħala sors ta’ konġestjoni, meta mqabbla mal-flussi interni, li ma hijiex konformi mal-Artikolu 16(13) tar-Regolament 2019/943, li jipprovdi li l-kondiviżjoni tal-ispejjeż għandha ssir “abbażi tal-kontribut lill-konġestjoni” ta’ dawn il-flussi.
Skont il-metodoloġija għat-tqassim tal-ispejjeż ikkontestata, ladarba jiġi identifikat il-piż żejjed (
8
) fuq l-element tan-network ikkonċernat, tiġi stabbilita ordni ta’ prijorità bejn it-tipi differenti ta’ flussi, li permezz tagħha l-flussi ċirkolari konġestjonanti li jeċċedu ċertu livell ta’ tolleranza jiġu identifikati bħala li jikkontribwixxu fl-ewwel linja għall-eventwali piż żejjed, filwaqt li l-flussi interni konġestjonanti jiġu identifikati bħala li jikkontribwixxu fit-tieni linja għall-imsemmi piż żejjed.
Filwaqt li ppreċiżat li l-flussi jikkontribwixxu għall-piż żejjed biss sa fejn dawn jeċċedu l-kapaċità massima tal-element tan-network ikkonċernat, il-Qorti Ġenerali rrilevat li l-parti tal-ispejjeż relatati mal-flussi interni u mal-flussi ċirkolari tiġi ddeterminata skont id-daqs ta’ dawn il-flussi li jeċċedu l-kapaċità massima tal-element tan-network ikkonċernat, skont l-ordni ta’ prijorità stabbilita fil-metodoloġija għall-kondiviżjoni tal-ispejjeż ikkontestata.
Barra minn hekk, il-Qorti Ġenerali qieset li t-termini “abbażi tal-kontribut lill-konġestjoni”, użati fl-Artikolu 16(13) tar-Regolament 2019/943, jistgħu jinftiehmu fis-sens li l-flussi kollha fuq l-element tan-network ikkonċernat “jikkontribwixxu” bl-istess mod għall-konġestjoni eventwali. Madankollu, il-Qorti Ġenerali kkonstatat li l-Artikolu 16(13) tar-Regolament 2019/943 jintroduċi huwa stess distinzjoni bejn il-flussi interni u l-flussi ċirkolari, billi jipprevedi d-determinazzjoni ta’ livell ta’ tolleranza għall-flussi li jirriżultaw minn tranżazzjonijiet interni li huma inqas mil-livell mistenni mingħajr konġestjoni strutturali f’żona tal-offerti (iktar ’il quddiem il-“livell ta’ tolleranza”). Skont il-Qorti Ġenerali, dan il-livell ta’ tolleranza jidher li għandu jiġi ddeterminat biss għall-flussi ċirkolari peress li għandu jiġi ddefinit għal kull fruntiera ta’ żona tal-offerti. Barra minn hekk, anki fl-assenza ta’ konġestjoni strutturali, id-determinazzjoni ta’ livell ta’ tolleranza għall-flussi ċirkolari hija ġġustifikata mill-fatt li dawn il-flussi jkunu, sa ċertu punt, inevitabbli f’network ta’ elettriku interkonness li huwa minsuġ ħafna u konsegwentement għandhom jiġu esklużi mill-kondiviżjoni tal-ispejjeż li jirriżultaw mill-azzjonijiet korrettivi meta dawn ma jeċċedux dan il-livell.
F’dawn iċ-ċirkustanzi, l-Artikolu 16(13) tar-Regolament 2019/943 għandu jiġi interpretat fis-sens li jippermetti li jiġu ttrattati b’mod differenti, għall-kondiviżjoni tal-ispejjeż tal-azzjonijiet korrettivi, il-flussi interni u l-flussi ċirkolari li jeċċedu l-livell ta’ tolleranza, peress li tali differenzazzjoni tidher iġġustifikata fid-dawl tan-natura differenti tagħhom fil-kuntest tal-leġiżlazzjoni inkwistjoni.
Fuq il-motiv dwar il-livell ta’ tolleranza għall-flussi ċirkolari
Ir-rikorrenti kkontestat ukoll il-livell ta’ tolleranza stabbilit mill-ACER fil-metodoloġija għall-kondiviżjoni tal-ispejjeż ikkontestata, kif ikkonfermata mill-Bord tal-Appell fid-deċiżjoni kkontestata, fir-rigward tal-flussi ċirkolari (
9
).
F’dan ir-rigward, il-Qorti Ġenerali fakkret li, skont l-Artikolu 16(13) tar-Regolament 2019/943, l-ispejjeż indotti mill-flussi li jirriżultaw minn tranżazzjonijiet interni li jikkontribwixxu għall-konġestjoni osservata bejn żewġ żoni tal-offerti, iżda li huma inqas mil-livell mistenni mingħajr konġestjoni strutturali (
10
) f’żona tal-offerti, huma esklużi mill-kondiviżjoni tal-ispejjeż tal-azzjonijiet korrettivi msemmija f’din id-dispożizzjoni. Skont l-istess dispożizzjoni, il-livell ta’ tolleranza għandu jiġi analizzat u ddefinit mill-ĠNT għal kull fruntiera ta’ żona tal-offerti.
Fil-każ ineżami, peress li l-ĠNT ma wettqux l-analiżi meħtieġa, l-ACER qieset li kienet awtorizzata, jew saħansitra obbligata, tiffissa hija stess livell ta’ tolleranza provviżorju mingħajr ma kellha għad-dispożizzjoni tagħha din l-analiżi, sabiex tevita sitwazzjoni ta’ impass waqt l-adozzjoni tal-metodoloġija għall-kondiviżjoni tal-ispejjeż ikkontestata. Għalhekk, l-ACER stabbilixxiet livell ta’ tolleranza komuni għaż-żoni kollha tal-offerti tar-reġjun CORE, li hija qasmet b’mod ugwali bin-numru ta’ żoni tal-offerti li minnhom kienu joriġinaw flussi ċirkolari.
Il-Qorti Ġenerali kkonstatat li l-livell ta’ tolleranza stabbilit mill-ACER kien jikser ir-rekwiżiti stabbiliti mill-Artikolu 16(13) tar-Regolament 2019/943, li jipprovdu li l-livell ta’ tolleranza għandu jikkorrispondi għal-“livell li jista’ jkun mistenni mingħajr konġestjoni strutturali” u għandu jiġi ddefinit “għal kull konfini taż-żona tal-offerti”.
Fir-rigward tad-determinazzjoni tal-ewwel rekwiżit, l-analiżi meħtieġa mill-ewwel subparagrafu tal-Artikolu 16(13) tar-Regolament 2019/943 tippreżupponi, b’mod partikolari, analiżi tal-investimenti fin-network u tar-rikonfigurazzjonijiet possibbli taż-żoni tal-offerti sabiex jiġu eliminati l-konġestjonijiet strutturali. L-ACER, li tirrikonoxxi li ma wettqitx tali analiżi, iffissat il-livell ta’ tolleranza għal 10 % tal-kapaċità massima tal-element tan-network ikkonċernat bħala “medja” tal-opinjonijiet diverġenti pprovduti mill-ĠNT ikkonċernati.
Fir-rigward tat-tieni rekwiżit, għalkemm il-kondiviżjoni mwettqa mill-ACER wasslet għal livell ta’ tolleranza individwali għal kull żona tal-offerti, sa fejn dan il-livell jiġi ddeterminat skont il-kapaċità massima individwali ta’ kull element tan-network rilevanti u tan-numru ta’ żoni tal-offerti li minnhom joriġinaw il-flussi ċirkolari li jgħaddu minn dawn l-elementi tan-network, dan ma jikkorrispondix għall-individwalizzazzjoni stabbilita minn dan l-artikolu, li teżiġi li l-livell ta’ tolleranza għandu jiġi ddeterminat skont il-karatteristiċi taż-żoni tal-offerti inkwistjoni u d-diversi fruntieri bejniethom.
Il-Qorti Ġenerali eżaminat, sussegwentement, jekk l-ACER kellhiex, fis-sitwazzjoni partikolari tal-każ ineżami, kompetenza impliċita li tawtorizzaha tiddetermina livell ta’ tolleranza b’mod differenti minn dak preskritt mill-Artikolu 16(13) tar-Regolament 2019/943.
Qabelxejn, hija rrilevat li bħala prinċipju ma jistax jiġi aċċettat, fid-dawl tal-prinċipju ta’ legalità, li aġenzija tal-Unjoni, bħalma hija l-ACER, tkun tista’ tidderoga mill-kuntest ġuridiku applikabbli. Sussegwentement, għalkemm ir-Regolament 2019/943 jippermetti lill-ACER tadotta deċiżjoni provviżorja f’ċirkustanzi ddefiniti b’mod ċar, id-determinazzjoni tal-livell ta’ tolleranza fil-metodoloġija għall-kondiviżjoni tal-ispejjeż tal-azzjonijiet korrettivi ma taqax taħt dawn iċ-ċirkustanzi. Fl-aħħar nett, is-sempliċi invokazzjoni tal-interess marbut mal-effikaċja ma tistax tkun biżżejjed sabiex tinħoloq kompetenza impliċita favur l-ACER, sakemm dan ma jkunx jikkorrispondi għal ħtieġa reali sabiex jiġi żgurat l-effett utli tad-dispożizzjonijiet inkwistjoni.
F’dan ir-rigward, l-ACER iġġustifikat b’mod partikolari n-neċessità li tiġi adottata l-metodoloġija għall-kondiviżjoni tal-ispejjeż ikkontestata, mingħajr ma setgħet tistenna l-analiżi meħtieġa mill-Artikolu 16(13) tar-Regolament 2019/943, bit-terminu mogħti lilha sabiex tadotta din il-metodoloġija u bid-dewmien tal-ĠNT fit-tfassil tal-proposta ta’ metodoloġija għall-kondiviżjoni tal-ispejjeż. Madankollu, minn naħa, it-terminu mogħti lill-ACER sabiex tadotta l-metodoloġija inkwistjoni kien ta’ natura indikattiva u, għaldaqstant, seta’ jiġi estiż. Min-naħa l-oħra, l-obbligu li jiġi ddeterminat il-livell ta’ tolleranza billi titwettaq l-analiżi prevista mill-Artikolu 16(13) tar-Regolament 2019/943 daħal fis-seħħ wara s-sottomissjoni mill-ĠNT tar-reġjun CORE tal-proposta tagħhom ta’ metodoloġija għall-kondiviżjoni tal-ispejjeż lill-ARN kollha tar-reġjun. Barra minn hekk, l-ACER ma wrietx li ffaċilitat it-tfassil ta’ din l-analiżi, minkejja li kienet obbligata tagħmel dan skont il-prinċipju ta’ kooperazzjoni leali.
Peress li ma wrietx l-eżistenza ta’ bżonn reali sabiex tiżgura l-effett utli tad-dispożizzjonijiet inkwistjoni, l-ACER ma setgħetx tibbaża ruħha fuq kompetenza impliċita għad-determinazzjoni tagħha tal-livell ta’ tolleranza fil-metodoloġija għall-kondiviżjoni tal-ispejjeż ikkontestata.
Fid-dawl tal-kunsiderazzjonijiet preċedenti kollha, il-Qorti Ġenerali annullat id-deċiżjoni kkontestata, adottata mill-Bord tal-Appell, sa fejn din ikkonfermat id-deċiżjoni tal-ACER tat‑30 ta’ Novembru 2020 u ċaħdet l-appell tar-rikorrenti minn din id-deċiżjoni.
(
1
)	Regolament tal-Kummissjoni (UE) 2015/1222 tal‑24 ta’ Lulju 2015 li jistabbilixxi Linji Gwida dwar l-Allokazzjoni tal-Kapaċità u l-Ġestjoni tal-Konġestjoni (ĠU 2015, L 197, p. 24).
(
2
)	Artikolu 74 tar-Regolament 2015/2022.
(
3
)	Ir-reġjun CORE huwa ż-żona ġeografika li tinkludi l-Belġju, ir-Repubblika Ċeka, il-Ġermanja, Franza, il-Kroazja, il-Lussemburgu, l-Ungerija, il-Pajjiżi l-Baxxi, l-Awstrija, il-Polonja, ir-Rumanija, is-Slovenja u s-Slovakkja, stabbilit għall-kalkolu tal-kapaċità, skont l-Artikolu 15 tar-Regolament 2015/1222.
(
4
)	Skont il-punt 26 tal-Artikolu 2 tar-Regolament (UE) 2019/943 tal-Parlament Ewropew u tal-Kunsill tal‑5 ta’ Ġunju 2019 dwar is-suq intern tal-elettriku (ĠU 2019, L 158, p. 54), ir-ridispaċċ huwa ddefinit bħala miżura li hija attivata minn ĠNT wieħed jew iktar jew minn ġestjonarji tan-network ta’ distribuzzjoni billi jiġi mmodifikat il-mudell ta’ ġenerazzjoni, ta’ tagħbija, jew it-tnejn sabiex jinbidlu l-flussi fiżiċi fuq is-sistema tal-elettriku u tittaffa b’hekk konġestjoni fiżika jew tiġi żgurata b’mod ieħor is-sigurtà tas-sistema.
(
5
)	Skont il-punt 27 tal-Artikolu 2 tar-Regolament 2019/943, l-iskambju kumpensatorju huwa ddefinit bħala skambju transżonali mibdi minn ġestjonarji ta’ network bejn żewġ żoni tal-offerti sabiex tittaffa konġestjoni fiżika. Skont il-punt 4 tal-Artikolu 2 tar-Regolament 2019/943, il-konġestjoni, li tikkostitwixxi riskju għas-sigurtà operazzjonali li teħtieġ azzjoni korrettiva, hija min-naħa ddefinita bħala sitwazzjoni li fiha ma jkunux jistgħu jintlaqgħu t-talbiet kollha mill-parteċipanti fis-suq għal skambju bejn żoni tan-network peress li jkunu jaffettwaw b’mod sinjifikattiv il-flussi fiżiċi fuq l-elementi tan-network li ma jistgħux jakkomodaw dawn il-flussi. Konġestjoni hija kkawżata minn flussi fiżiċi.
(
6
)	Skont il-punt 13 tal-Artikolu 2 tar-Regolament 2015/1222, l-azzjoni korrettiva testendi għal kull miżura applikata minn ĠNT wieħed jew iktar, sabiex tinżamm is-sigurtà operazzjonali.
(
7
)	Il-punt 65 tal-Artikolu 2 tar-Regolament 2019/945 jiddefinixxi żona tal-offerti bħala “l-akbar żona ġeografika li fiha l-parteċipanti tas-suq ikunu jistgħu jinnegozjaw l-enerġija mingħajr allokazzjoni tal-kapaċità”.
(
8
)	Il-piż żejjed jikkorrispondi, bħala prinċipju, għall-volum tal-flussi li jeċċedi l-kapaċità massima tal-element tan-network ikkonċernat.
(
9
)	Skont il-metodoloġija għall-kondiviżjoni tal-ispejjeż ikkontestata, fluss ċirkolari huwa “fluss fiżiku fuq element tan-network fejn is-sors u r-riċevitur ikunu jinsabu fl-istess żona, u l-element tan-network, jew parti minnu, ikun jinsab f’żona differenti”
(
10
)	Il-konġestjoni strutturali hija ddefinita, fil-punt 6 tal-Artikolu 2 tar-Regolament 2019/943, bħala “konġestjoni fis-sistema ta’ trażmissjoni li hi kapaċi li tiġi definita mingħajr ambigwità, hija prevedibbli, ġeografikament stabbli tul iż-żmien u li terġa’ sseħħ ta’ spiss skont kundizzjonijiet normali tas-sistema tal-elettriku”.